
RĪGAS VĒSTURISKĀ CENTRA SAGLABĀŠANAS UN ATTĪSTĪBAS PADOME

2026. gada 8. jūlijā
Nacionālā kultūras mantojuma pārvalde Rīgā, Pils ielā 19 (sēde notiek klātienē un attālināti).



466. sēdes
PROTOKOLS


	Sēdē piedalās:
	Padomes locekļi (alfabēta kārtībā): J. Asaris (attālināti), A. Kušķis, B. Moļņika, R. Liepiņš, P. Ratas

B. Erdmane (attālināti) – Nacionālās kultūras mantojuma pārvaldes pieaicināts eksperts, jurists
M. Levina (attālināti) – Nacionālās kultūras mantojuma pārvaldes pieaicināts eksperts, arhitekts
E. P. Balode – Nacionālā kultūras mantojuma pārvalde
I. Tapiņa – Nacionālā kultūras mantojuma pārvalde
I. Marta – Nacionālā kultūras mantojuma pārvalde
A. Maderniece (attālināti) – Rīgas valstspilsētas pašvaldības Pilsētas attīstības departaments
K. Zīverte (attālināti) – Rīgas valstspilsētas pašvaldības Pilsētas attīstības departaments



	
	Projektu pārstāvji:
A. Škapars, A. Lakševics – Mēness iela 21
D. Zalāne – Pērnavas iela 70
R. Vikmanis, Z. Vikmane, K. Krūmiņš-Zvaunis, K. Bekasova,– Ģetrūdes iela 131 un 133




Sēdi vada: R. Liepiņš
Sēdi protokolē: L. Zonne-Zumberga
Sēdi atklāj: 14.00

 1.
Padomes 466. sēdes darba kārtība

Padomes priekšsēdētāja A. Lapiņa prombūtnē sēdi vada priekšsēdētāja vietnieks R. Liepiņš. Tā kā Padome pārstāvēta piecu locekļu sastāvā, tā nav lemtspējīga un jautājumi tiek izskatīti konsultatīvi. Padome apstiprina 465. sēdes darba kārtību.

2.
Padomes 467. sēde

Padome vienojas provizoriski sasaukt 467. sēdi 22. jūlijā, kā saskaņots iepriekšējā reizē, bet kā 468. sēdes laiku aicina ieplānot 5. augustu.





3.
Par daudzdzīvokļu dzīvojamās ēkas jaunbūvi Mēness ielā 21, Rīgā
Iesniedzējs: SIA “Project plus”

A. Lakševics pauž, ka jautājums jau vairākkārt skatīts Padomē, bijuši vairāki piedāvājumi kā sakārtot jumta daļu, lai būtu uztverama sistēma un neveidotos haoss. Prezentē divus variantus. Viens variants paredz ielas fasādes sienas pacelšanu līdz augstākai atzīmei, tā zaudējot margas, atbrīvojoties no liekām detaļām. Savukārt augstākajos stāvos izvietotas stiklotas terases. Funkcionāli uz jumtu nepieciešams izvilkt komunikācijas, tamdēļ pa vidu veidotas 2 plaknes, kas papildina terasi ar vēl vienu formu. Turpina ar vizualizācijām priekšskatā un sānskatā. Pauž, ka ielas skatā no sāna īsti nekas nemainoties arī otrajā variantā. Otrajā variantā jumta daļa veidota stikla-alumīnija konstrukcijās un slīpajā formā tiek ietverti balkoni. Atkārto, ka mērķis bija sakārtot jumtu mūsdienīgā formu valodā un konstrukcijās, nezaudējot vēsturisko mērogu un respektējot apkārtējo jumta ainavu un mērogu.
R. Liepiņš aicina uzdot jautājumus.
J. Asaris lūdz vēlreiz parādīt vizualizāciju no ielas otrajam no variantiem. A. Lakševičs to prezentē, J. Asaris pateicas.
A. Kušķis lūdz pastāstīt par jumta daļas slīpo plakņu materiāliem un to izvēli.
A. Lakševičs skaidro, ka stiklu izmanto, lai nebūtu jāievieš vēl papildus materiāli jumta plaknē, kurā jau tā ir daudz elementu. Vertikālā daļa ir stiklota, lai vizuāli un praktiski paplašinātu dzīvokļus un tas arī būtiski atvieglojot dzīvokļu plānojumus. Savukārt runājot par slīpajām plaknēm, jumta vidusdaļā esošā siena pieder pie dzīvokļa un ir logs-dzīvokļa ārsiena. Padarot to tomēr necaurspīdīgu, izeja uz balkonu kļūtu nepievilcīgi zema. Tā ir gan kompozicionāla, gan faktiska nepieciešamība. Savukārt, runājot par komunikācijas daļām, skaidro, ka negribot sadrumstalot jumta ainavu ar citu materiālu. Tiek izmantotas alumīnija stiklotās sistēmas, vienīgā atšķirība, ka stikla paketei fonā būtu novietota pelēka plāksne [zaudējot caurspīdību un radot aizpildījumu]. Norāda, ka izgaismojuma dēļ, protams, radīšoties atšķirības starp caurspīdīgo un necaurspīdīgo, bet tomēr materiālā līdzība saglabāsies. Aprakstoši skaidro, ka jumta daļa tiks uztverta kā “stikla plakne, kurā iegriezti balkoni”.
A. Kušķis vaicā par 5. un 6. stāva atšķirībām starp variantiem.
A. Lakševičs ilustrē, ka vienā variantā ir vairāk slīpu plakņu, bet otrā tikai funkcionāli nepieciešamās. Domā, ka uz plaknēm varētu atrasties saules paneļi. 
R. Liepiņš vaicā par pārkaršanu stiklotā ēkā.
A. Lakševičs skaidro, ka ir plānotas paketes ar saules aizsardzību, kā arī stikls būšot nedaudz tonēts.
R. Liepiņš pauž, ka ir pieredze ar cilvēkiem, kas vēlas vēlāk likvidēt stiklu un bažījas par kondicionieru “invāziju”. Kompozīcija esot interesanta, bet risks par kondicionieriem nav izslēdzams. Prasa vai nav centralizēti jāparedz dzesēšana, turpina, ka ir arī trokšņu risks no kondicionieriem.
A. Lakševičs saka, ka centralizētā ventilācija un dzesēšana būšot, darbs vēl turpinās pie izstrādes.
R. Liepiņš vaicā par saules paneļiem, piekrīt, ka jāmeklē energoefektīvas iespējas un prāto vai tas nebūs pozitīvs precedents. Vaicā kas būtu zem saules paneļa, kā zonu izmantotu.
A. Lakševičs saka, ka tas ir paplašinājums iekštelpai.
R. Liepiņš norāda, ka no karnīzes veidosies ēna, izceļ to attēlā. 
A. Lakševičs rāda, ka vienā variantā karnīze ir izteikta, bet otrā – gandrīz nav. Pašam autoram labāk patīk ar karnīzi. 
R. Liepiņš vaicā, ja būvniecības laikā rastos kļūda, ja būtu nobīdes, kas notiktu. Apraksta projektu kā “augstas precizitātes izstrādājumu”. Pauž bažas vai viss precīzi izdosies, norāda uz riskiem. 
A. Lakševičs domā, ka pastāv iespēja arī “bīdīties” dažās pozīcijās. 
R. Liepiņš vaicā, vai nav izskatīts variants veidot ēnojuma sistēmas stikla plaknēm.
A. Lakševičs saka, ka tas ir izmaksu jautājums, jo āra žalūzijas ir dārgas.
R. Liepiņš izceļ, ka ja tādas uzliktu, tad tēls veidotos kā metāla materiāls aiz kura ir stikls. Tas uzlabotu gan ainaviskumu, gan risinātu nokaršanu. 
A. Lakševičs norāda, ka balkonu variantā to arī nevarētu, jo tie nāk ārā no 45 grādu plaknes. Uzskata, ka ar stiklu vajadzīgais efekts izdosies. 
R. Liepiņš aicina paust viedokļus.
P. Ratas uzskata, ka variants ar trim vienādām plaknēm [failā: variants A] lidojumā no gaisa balona būšot saprotams, arhitektam viss izdošoties un iedzīvotāji būšot laimīgi.
J. Asaris domā, ka variants ar simetriju ir labāks un atbalstāms virzībai. 
A. Kušķis uzteic autora attieksmi, izvērtējot ieteikumus sakārtot jumta plakni un ar simetriju situācija ir uzlabojusies. Pretrunīga sajūta rodoties, to skatot kopā ar fasādes daļu, kas, savukārt, nav simetriska un rada jautājumus, vai viss ir pārdomāts. Esot arī pārdomas par stiklu kā apdares materiālu vietās, kur caurspīdību nevajag, prāto, ka varbūt tas nav labi un kā tas izskatīsies pie izgaismojuma vakaros, kad iekštelpās degs gaismas. Iesaka akcentēt dzegu, kas pacelta pie ielas. A variantā dzega labi izceļas, vajag elementu, kas vainago vienkāršo fasādes plakni. Aicina arī piedomāt pie detaļām – gan margām, gan sadalījuma, lai neveidojas lentveida logu efekts. Norāda, ka jāpadomā pie detalizācijas. Piebilst, ka pirmās slīpās plaknes pārtraukums ar necaurspīdīgo daļu ir labs.
A. Lakševičs pauž, ka šīs ir izmaiņas projektā, ja kāds no variantiem tiek akceptēts, tad var strādāt pie detalizācijas.
R. Liepiņš pauž, ka no redzētā variants A [faila nosaukums] ir pārliecinošāks. Kopumā ņemot, saka, ka saprot plānojuma iemeslu un vīziju kopumā atbalsta, bet ar bažām, ka jārisina korekti stiklotā sistēma, kas kopumā ir precedents Rīgas projektos un šāds paņēmiens parasti netiek atbalstīts, aicina skatīties uz energoefektīvu risinājumu un nepieļaut kondicionierus. Izceļ, ka stikls vērsts pret dienvidrietumiem un tā dzīvokļu daļa būs izsoļota. Atbalsta karnīzi virs 3. stāva, kas nobeidz kompozīciju, atdalot ielas ainavu no plaknes. Piekrīt, ka no ielas telpas jumtu nejutīs, bet no jumtu ainavas risinājums izcelsies. Aicina pārdomāt margu risinājumu, jautājot, vai tas ilglaicīgi labi izskatīsies. Pēc pieredzes pauž, ka stikla margas var nebūt labs risinājums ilgtermiņā.
B. Moļņika dalās iespaidos, ka ir kā skatīties uz divām mājām – apakšdaļu un augšdaļu. Apakšdaļa izskatās iederīga, augšdaļa varētu būt laba cilvēkam, bet kompozicionāli lec ārā. Norāda, ka lielākais slīpvirsmu projekts Latvijā ir Latvijas Nacionālā bibliotēka un pašlaik – ikviens var pārbaudīt – pa logiem maz var redzēt un saimniekam, kas tur dzīvo, “lielais efekts” var nebūt nemaz tik izdevīgs. Iesaka augšdaļu pārdomāt, lai tā sakrīt vairāk ar ielas noskaņu un “nerunātu pretim” apakšējai daļai. Pauž prieku, ka blakus atrodas koka ēka un cer, ka dzīvība pastiprināsies visapkārt.
A. Kušķis, atsaucoties uz saules paneļu tēmu, domā, ka ir vērts par tiem domāt un ja “jā”, tad jādomā tagad, nevis jālipina vēlāk klāt. Norāda, UNESCO kopumā atbalsta saules paneļus situācijām piemērotos risinājumos un ēka ir AZ teritorijā, nevis pašā RVC.
B. Moļņika sola nosūtīt saiti par UNESCO vadlīnijām.
R. Liepiņš norāda, ka dažādas tehnoloģijas attīstās un saules paneļi ir aktualitāte, veiksmīgs risinājums būtu labs precedents. 
A. Kušķis pauž, ja stikls kā materiāls šajās plaknēs ir pieļaujams, tad paneļi arī varētu būt, bet svarīgi to integrēt uzreiz. Prāto, ka Brūža kungs [pieaicinātais eksperts] noteikti norādītu uz apstākli, ka tehnoloģijas vēl nedzīvo tik ilgi un būtu maināmas pēc mazāk nekā 20 gadiem.
R. Liepiņš atkārtoti iesaka domāt noēnojuma sistēmu. Secina, ka Padome aicina attīstīt A variantu. 

Jautājums izskatīts kā konsultatīvs, balsojums netiek veikts.


 4.
Par ēkas jaunbūvi Pērnavas ielā 70, Rīgā
Iesniedzējs:  SIA “Diānas Zalānes projektu birojs”

D. Zalāne sāk ar projekta vēstures izklāstu. Iepriekšējais īpašnieks zemesgabalu sadalījis divos, bet pašreizējais vēlas vēsturisko situāciju atjaunot un zemesgabalus apvienot. Māja 1930. gadā celta kā nespējnieku patversmes ēka, bijusi trīs stāvu ēka, vēlāk tuberkulozes slimnīca, 1989. gadā mainīts plānojums un veikta stāva piebūve, kas beidzās ar to, ka pārsegumi neizturējuši. Ēkai ir neliela kultūrvēsturiska vērtība. Pērn saņemta demontāžas atļauja un būve pašlaik tiek demontēta, taču pirms projektēšanas tika saņemti tehniskie noteikumi no NKMP, kas plānotajā jaunbūvē ieteica pieturēties pie vēsturiskās ēkas proporcijām, dalījuma un logu ritma, veidojot atsauci. Kā arī atgādina, ka ar projektu birojs strādājis vēl pie iepriekšējā zemes īpašnieka. Bija izstrādāts skiču projekts, kas tika izskatīts RVC SAP un saskaņots kā NKMP, tā būvvaldē, līdz ar to jaunie noteikumi no NKMP iesaka pieturēties pie projekta, kas izstrādāts 2020. gadā. Pašreiz tiek veidota jaunbūve, kas ir paredzēta kā daudzdzīvokļu ēka. Prezentē fotofiksācijas vēsturiskai ēkai un ģenerālplānu. Ēka ir Pērnavas un Narvas ielas stūrī un veido U veida formu, taču plānots saglabāt L veida formu un ēku pagarināt. Lai kompozicionāli tas būtu pieņemams un projekts saglabātu vēsturiskās ēkas veidolu, jaunbūves apjoms tiks veidots no telpiski diviem dažādiem risinājumiem. Viens būs replika par vēsturisko. Prezentē vizualizāciju ar Pērnavas un Narvas ielas stūra apjomu, tas veidots kā atsauce uz ēku kura tiek demontēta. Saglabāts logu ritms, logu dalījums, dubultās dekoratīvās dzegas, kā arī galvenā ieeja kā izvirzīts portāls. Atbilstoši RVC AZ noteikumiem, ievēroti 45 grādu leņķis pret sarkano līniju pretējai ielai un augšējais stāvs ar atkāpi. Dzega ir zemāka par 21.3m un ēka nesasniedz 24m. Atkāpe no ielas puses nenolasās. Otrā skatā redzama jaunā, citādas arhitektūras piebūve pie replikas ēkas. Apjomi netiek bloķēti vienā plaknē, bet ar ievirzījumu. Fasādes garums ir liels, bet ievērots teritorijai raksturīgais fasādes garums un no ielas apjoms uztveras kā divi atsevišķi apjomi, no kuriem vienam ir vēsturiskas iezīmes, bet otrs – mūsdienīgā stilistikā un materiāli kontrastē. Vēsturiskā replika ir veidota apmetumā, savukārt jaunā arhitektūra veidota ar ķieģeļu plāksnītēm, kvalitatīvu ķieģeļu imitāciju, kas veiksmīgi jau pielietota citos objektos. Būtiskā atšķirība vēsturiskā apjoma replikā ir balkoni. Norāda, ka sēdi apmeklē pēc konsultācijas būvvaldē un NKMP un risinājums tika atbalstīts, tajā skaitā arī balkoni vēsturiskā apjoma replikā. Automašīnas tiek izvietotas pagalmā, pazemes autostāvvietas nav. Turpina ar NKMP ieteikumu. Tas saistīts ar 7. stāvu, kas sākotnēji bija apvienots abiem apjomiem [no ielas līmeņa izskatītos, ka apjomi ir divas ēkas, bet jumta līmenī tās būtu savienotas] – prezentē fasādi pretskatā. Apjomi ir skaidri nodalīti, 7. stāvā ir pārrāvums. Pa vidu visā augstumā ir fasādes iedziļinājums, lai neveidotos viengabalaina, masīva fasāde. Noslēdzot prezentāciju, saistībā ar to, ka NKMP lūdza ievērot iepriekšējā projekta vadlīnijas skaidro, ka projekts jau ir 6 gadus vecs. Prezentē iepriekšējo vizualizāciju un fasādi, izceļot to būves daļu, kas veidota kā moderna arhitektūra. Skaidro, ka jaunais īpašnieks nevēlas toreiz izstrādāto modernās arhitektūras fasādes daļu, kas ir morāli novecojusi un ar pašlaik neatbilstošiem plānojumiem, tāpēc modernās jaunbūves fasāde mainīta. Papildina, ka pret Narvas ielu ir dubultā koku aleja un fasāde praktiski nebūs redzama. 

R. Liepiņš aicina uzdot jautājumus.

A. Kušķis vaicā vai nojaucamā ēka tiešām ir tik sliktā stāvoklī.

D. Zalāne apliecina, ka tiešām ļoti sliktā, to apliecinot vairāki konstruktoru slēdzieni. Iepriekšējais zemes īpašnieks gājis garu ceļu demontāžas atļaujas iegūšanai, tā ir akceptēta visās institūcijās un darbi jau notiek.

A. Kušķis vaicā par vēsturiskā žoga veidojumu ar ieejas vārtiem, vai tas tiks izmantots jaunajā situācijā.

D. Zalāne stāsta, ka saglabājies vēsturiskais žoga portāls un to paredz saglabāt, demonstrē 3D modeli, pats vēsturiskais žogs ir ļoti sliktā stāvoklī, bet NKMP norādīja, ka gar vēsturisko apjomu žogs kā tāds būtu saglabājams. 

A. Kušķis piekrīt, ka žogu saglabāt būtu labi, bet jaunā materiālā, jo esošais ir pārāk nolietojies. 

J. Asaris norāda, ka NKMP sarunās nepiedalījies, bet vaicā, vai kolēģei I. Tapiņai nav komentāru, no savas puses piedāvājums liekoties atbalstāms.

I. Tapiņai tehnisku iemeslu dēļ nav iespējams ieslēgt mikrofonu.

R. Liepiņš vaicā, vai perpendikulārais apjoms arī tiks nojaukts.

D. Zalāne skaidro, ka otrs apjoms ir pavisam nevērtīgs. 

M. Levina dalās vēsturē, ka šī ēka sākotnēji bija novērtēta augstāk, vēlāk pārvērtēta un kopumā ceļš bijis sarežģīts. Par zemesgabalu sadalīšanu un apvienošanu, pauž, ka pastāv tāda prakse, ka šādos gadījumos tiek prasīts vizuālais dalījums kā parcelācijā, lai nerastos neraksturīgs mērogs un fasāžu garums. Pauž uzskatu, ka ja parcelācija ir ievērota, tas viss ir pieņemams. Pauž nožēlu, ka no vēsturiskās ēkas nekas nav saglabājams, bet ēka tika pārvērtēta un to varēja nojaukt. 

R. Liepiņš norāda, ka institūcijas nepārstāv, tāpēc vēsturi nezina un pieņem kā faktu, ka demontāža jau notiek. Prāto, ka 1989. gada pārbūve laikam bijusi ļoti kļūdaina.

D. Zalāne skaidro, ka pārbūves bijušas vairākas, 1989. gadā piebūvēts neveiksmīgi vēl viens stāvs un to dabā varēts redzēt.

R. Liepiņš vaicāja kāpēc jautājums ir RVC SAP.

D. Zalāne skaidro, ka būvvalde ieteikusi iesniegt, lai droši var turpināt ar projektu bez riska ar pieprasījumiem pēc kardinālām izmaiņām jau MBP stadijā.

R. Liepiņš aicina izteikt viedokļus. 

P. Ratas pauž, ka komentāru nav.

A. Kušķis uzskata, ka sadalītā apjoma variants ir daudz labāks un varētu virzīties. Par horizontālo atdalījumu gan norāda, ka iesniegtajos materiālos ēkas plānos tomēr bija rādīta viena plakne.

D. Zalāne pauž, ka ar plāniem nav daudz strādāts, jo pašlaik fokuss ir uz fasādēm. 

J. Asaris izsaka atbalstu nodalītajam risinājumam. 

A. Kušķis papildina iepriekš teikto, ka griezumos bijis “aizdomīgs” dzegas augstuma risinājums, bet to skatīšot būvvalde. Ielas pusē viss bija pareizi, bet pagalma pusē bijis neskaidrs.

R. Liepiņš pievienojas kolēģiem. 1930. gadā būvētais apjoms diemžēl ir zudis, bet atsauces fasādē varētu panākt kādu efektu ar īpašo sajūtu, izmantojot varbūt arī kādus materiālus no demontētās ēkas. Noskaidro no D. Zalānes, ka replikas apjoms būs gaišākā tonī par moderno apjomu un pauž, ka tas ir pozitīvi vērtējams. Kopumā izsaka atbalstu idejai un uzskata, ka vide uzlabosies un ielas stūris, cerams, būšot iecienīta dzīves vieta.

Jautājums izskatīts kā konsultatīvs, balsojums netiek veikts.



 5.
Par daudzīvokļu ēkas jaunbūvi Ģertrūdes ielā 131 un 133, Rīgā
Iesniedzējs:  NKMP

I. Tapiņa, pārstāvot NKMP, izklāsta, ka iesniegts attīstības projekts. 2025. gadā apvienoti kaimiņu zemes gabali un rādīts konceptuāls attīstības variants. Atzinumu no NKMP par zemesgabalu apvienošanu, iesniedzējs saņēma ar nosacījumu, kā jāatspoguļo apjomi. Prezentē vizualizācijas, kas lika vērsties RVC SAP, jo tās šķietami neiezīmē vēsturisko dalījumu un turklāt nojauc ielas iepriekšējo mērogu. Aicina RVC SAP par to diskutēt un pārstāvjiem pastāstīt savu redzējumu.

K. Krūmiņš-Zvaunis pauž, ka ir vēlme veikt attīstību, stāsta par dzīvokļu skaitu un pagalma labiekārtojumu. Rāda ģenerālplānu, tajā ir divas iebrauktuves, pagalmā liela uzmanība pievērsta kvalitātei un iedzīvotāju ērtībām. Rāda sākotnējo skici, par ko bijušas pozitīvas atsauces, kam secīgi tika iesniegts projekts meta stadijā un saņemti komentāri, kas tika iestrādāti un, konsultatīvi sazinoties ar būvvaldi, tas ticis konceptuāli atbalstīts. Pašlaik ir MBP stadija un tagad NKMP tomēr vēlas atgriezties atpakaļ. 

R. Vikmanis stāda priekšā sevi un sievu Z. Vikmani un klāsta, ka skice ir viņu kā īpašnieku sapnis. Sākotnēji bijusi vienošanās, bet, saistībā ar normatīvu prasībām, bijis jāveic izmaiņas. Uz ekrāna redzami četri attēli ar dažādām versijām un R. Vikmanis, tajos rādot, skaidro kā varētu risināt situāciju. Būtu divi atšķirīgi apjomi, kas veidotos no tā, kas pašlaik redzams vairākos attēlos. Izceļ arī vēlmi radīt atvērtu, patīkamu pagalmu.

P. Ratas lūdz precizēt vēlreiz domu.

R. Vikmanis vēlreiz skaidro kā vēsturiski attīstījies projekts un ko piedāvā – skatoties attēlā, kreisajā pusē [pretskatā uz ēku] paliktu metu konkursa rezultātā iegūtā “pirmskice” [redzama vienā no prezentētajiem attēliem], bet labajā pusē [pretskatā uz ēku] būtu “starpvarianta” tēls [redzams citā attēlā]. Pauž, ka pirmais variants [skice] ir visoriģinālākais.

Z. Vikmane pievienojas, ka pirmais variants pašiem vienmēr vislabāk paticis un arī patīk doma par vēsturisko gruntsgabalu apvienošanu un tad daudzie komentāri no būvvaldes aizveda pie MBP, ko pašlaik NKMP neatbalsta un pašiem arī līdz galam nepatīkot. Vēlas apvienot vizuāli pusi uz pusi. Izceļ pirmā skices varianta vizuālo sasaisti ar Avotu apkaimes nosaukumu, kas tiks arī papildināts ar strūklakām pagalmā.

R. Vikmanis arī skaidro, ka ēka būs īres nams un netiks pārdota, atsaucoties uz šajā sēdē iepriekš runāto par ēku Mēness ielā, pauž, ka vizuāli uztveramu kondicionieru nebūs un ēka ir detalizēti pārdomāta.

Z. Vikmane skaidro dažādus estētiskos aspektus vīzijā. 

R. Vikmanis arī pauž, ka pie ēkas stāvot stikli atainos debesis un ēka liksies gaiša, nevis tumša un optiskais skatījums uz fasādi būs iespaidīgs.

Z. Vikmane noslēdz, ka fasādes paliektu, tās papildinātu ar jumta izbūvēm.

P. Ratas secina, ka šobrīd nav vizuāli redzams tieši tāds variants, kā tiek piedāvāts.

R. Vikmanis iezīmē vēlreiz, ka kreisā puse un labās puses apakšdaļa MBP paliktu, tikai augšējā daļa mainītos.

A. Kušķis vaicā par kreisās puses pretugunsmūri, tā risinājumu.

K. Krūmiņš-Zvaunis skaidro, ka tas ticis diskutēts un būs gaišā tonī.

R. Vikmanis pauž, ka blakus ēkā dzīvojot viņu draugi un tāpēc ugunsmūris būšot skaists un netraucēs.

A. Kušķis vaicā par ielas ainavas analīzi – vai tāda ir tikusi veikta.

K. Krūmiņš-Zvaunis skaidro, ka tas jau iepriekš ticis izstrādāts un tikusi analizēta iekļaušanās ainavā.

R. Liepiņš vaicā par labās puses fasādēm – vai tā ir atsauce uz vēsturisko.

R. Vikmanis skaidro, ka tā būs kvalitatīva ķieģeļu imitācija ar flīzēm. Rāda, ka blakus esošā uz labo pusi [pretskatā] ēka arī ir viņu īpašumā un vēlas jaunbūvi saskaņot ar to.

R. Liepiņš novērtē, ka minētajai ēkai ir veiksmīga restaurācija un prasa, vai līdzīgi var panākt.

R. Vikmanis pauž, ka jā un atstāsta nedaudz vēstures.

Saruna turpinās par materiāliem un R. Vikmanis skaidro par iecerēto eleganci un plānotajiem materiāliem.

R. Liepiņš norāda uz nekonsekvenci vizualizācijā un projektu pārstāvji skaidro kā tas gadījies un kā tas tiktu labots. R. Liepiņš norāda uz pārāk lielu “pikseļošanos” un norāda uz kompozicionālu vienotību un vienādiem elementiem un ka jumta izbūvēm jāiet vienotā ritmā un kā radīsies kontrasts ar ēku pa kreisi. Pauž, ka arī tur varētu rasties asociācijas ar Avotiem. Turpinot par avota plūduma ideju salīdzina dažādos variantus un norāda, ka līnijai būtu skaidri jānolasās, Kreisajā fasādē līnijas atšķiras sākotnējā skicē, bet “starpvariantā” [kā tas nosaukts prezentācijā] ir regulārāks risinājums. Skaidro no tehniskā aspekta kā regulārāks būtu vienkāršāk. Aicina izteikt viedokļus.

A. Kušķis atzinīgi vērtē pasūtītāju aizrautību un noteikti atbalsta iespēju atgriezties maksimāli tuvu sākotnējam skices risinājumam un piekrīt, ka par labo pusi [pretskatā] var domāt par piedāvātajām izmaiņām. Norāda, ka RVC arvien palēnām ienāk stikla fasādes. Kā sadzirdēts, konsultācijas bijušas jau garas un prāto, ka droši vien ēkas augstuma starpība ar blakus kultūrvēsturiski vērtīgām ēkām, acīmredzot ir izdiskutēta un pieļaujama. 

J. Asaris norāda, ka pirmskice liekas realizējama, jo atbilst RVC principiem par dažādību, pakāpeniskumu un atbalsta mēģinājuma atgriezties pie tā.

K. Zīverte atsaucoties uz A. Kušķa teikto skaidro, ka bijis daudz diskusiju tieši par pagalma pusi un arhitekts to ir tiešām centies atrisināt. Būvvaldei bijis lūgums ievērot prasības attiecībā pret vēsturiskā zemesgabala robežu un arī ievērtēt augstumu pret kultūrvēsturiski vērtīgo ēku – tas nav izdarīts un daudz kas esot par augstu un tas neesot risināts. MPB risinājums bijis skicēs bez norādītiem izmēriem, nav bijis skaņošanā un kad to skatīs komisijā, tad arī būs būvvaldes viedoklis. Būvvaldei nebūs iebildumu pret atgriešanos pie pirmskices, bet tik un tā jāievēro augstumi. Vēl daudz jāstrādā, lai nonāktu pie iederīgas idejas, kas arī ievēro noteikumus.

R. Liepiņš pateicas K. Zīvertei un skaidro iesniedzējiem, ka RVC SAP skata iederību vidē, bet ne būvnoteikumus.

R. Vikmanis pauž, ka apkopos visu, aizies uz būvvaldi un tad sniegs iekšā.

P. Ratas pauž, ka idejā ir kreisā un labā puse un dalījums ir laba. Ar pirmskices risinājumu augšu viss esot kārtībā, nedaudz piestrādājot ar detalizāciju. Atzīst, ka domu par Avotiem subjektīvi, bet neredz. 

R. Vikmanis skaidro, ka to jūt lejā, tur būšot debesu atspīdums un vilnis.

P. Ratas norāda, avots ir mazs un intīms, bet “te ir Gauja”. Stiklā veidotais līkums varot būt arī saplēsts kosmosa kuģis pēc subjektīvām asociācijām. Uzskata, ka vienkāršība reizēm ir labi. Turpina domu, ka stikls un ķieģeļi ir laba ideja, bet stikla vilnim nav nozīmes. Līkums nespēlējot nekādu īpašu lomu. Tāpat uzskata, ka mazos dzīvokļos reizēm laba doma ir iztikt bez balkoniem, būs mazāk ko uzturēt un nebūs “avotu un strautiņu” dzīvokļos. Galvenais būtu eleganti, vienkārši – stikls un ķieģelis. Ja grib fasādē līkumu, tad to varot darīt logu dalījumā ar vilnīšiem – mazākā mērogā. Nevis logu izvietojumā, bet stiklojuma dalījumā, rūtojumā. Galvenais, lai tas nav pārmērīgi, jo tās būs izmaksas.

R. Vikmanis pauž, ka grib skaisti un par to padomās.

B. Moļņika pateicas P. Ratas par komentāru, jo arī ilgstoši prātojusi kur ir redzams avots. Un piekrīt, ka galvenais ir doma, nevis avots un ļoti novērtē vēlmi iedziļināties un arī veidot saspēli ar jau restaurēto ēku. Atzīst, ka nav stikloto fasāžu atbalstītājs, taču pieņem, ka tas ir jāpieņem. Priecājas, ka ir labas attiecības ar kaimiņu koka ēkas īpašniekiem. Aicina pamanīt un ievērot UNESCO vērtības un pārlasīt ICOMOS vadlīnijas par ietekmi uz vidi un domā, ka projekts varētu iedvesmot cilvēkus. Norāda, ka šajā sēdē šis jau ir otrais projekts, kas top blakus koka ēkai un novēl lai jaunais projekts izceļ, nevis nomāc koka ēku. [Saite uz sēdē minētajām vadlīnijām: https://whc.unesco.org/en/renewable-energy/]

P. Ratas paceļ uz lapas uzskicētu fasādes attēlu ar viļņiem ar samazinātu mērogu un atkārto savu atbalstu stiklotām fasādēm. 

[bookmark: _GoBack]A. Kušķis piebilst, ka ielas pretējās puses ēku un debesu atspīdums stiklā dažādos rakursos vizuāli samazina ēkas mērogu.

R. Liepiņš piebilst, ka iedziļinātā fasāde arī ir kas tāds, par ko ir vērts domāt. Un ja vēlas avotu tēmu izcelt fasādē, to jāmēģina realizēt, vienlaikus norādot, ka tas var būt arī abstrakts, nevis acīmredzams risinājums. Uzsver, ka tieši risinājumi ne vienmēr ir tie labākie un abstraktas idejas ir ilglaicīgākas. Secina, ka Padome kopumā atbalsta pirmskices risinājumu, ka jāievēro visi normatīvi un jāsniedz gala risinājums. 





Jautājums izskatīts kā konsultatīvs, balsojums netiek veikts.

Izmantotie saīsinājumi: Rīgas vēsturiskā centra saglabāšanas un attīstības padome (RVC SAP); Rīgas vēsturiskais centrs (RVC); Rīgas vēsturiskā centra aizsardzības zona (AZ); Nacionālā kultūras mantojuma pārvalde (NKMP); Rīgas valstspilsētas pašvaldības Pilsētas attīstības departaments (PAD); Būvprojekts minimālā sastāvā (MBP)
